
PËR DISA SHTESA DHE NDRYSHIME NË LIGJIN NR.8487, DATË 13.5.1999 “PËR KOMPETENCAT PËR CAKTIMIN E PAGAVE TË PUNËS”, NDRYSHUAR ME LIGJIN NR.8935, DATË 12.9.2002

Në mbështetje të neneve 78, 81 pika 1 dhe 83 pika 1 të Kushtetutës, me propozimin  e Këshillit të Ministrave,

K U V E N D I
I REPUBLIKËS SË SHQIPËRISË

V E N D O S I:

Në ligjin nr.8487, datë 13.5.1999, "Për kompetencat për caktimin e pagave të punës ", ndryshuar me ligjin nr.8935, datë 12.9.2002, bëhen këto shtesa dhe ndryshime:

Neni 1

Neni 5 ndryshohet si më poshtë:

"Neni 5

Këshilli i Ministrave, me propozimin e Ministrit të Punës dhe të Çështjeve Sociale, miraton:
a) pagën minimale mujore, në shkallë vendi, e cila është e detyrueshme të zbatohet nga çdo person fizik e juridik, vendas ose i huaj;
b) masën e indeksimit të pagave, sipas ndryshimit të pritshëm të indeksit të çmimeve të konsumit, në fillim të çdo viti dhe rregullat për zbatimin e saj.".

Neni 2

Pas nenit 5 shtohet neni 5/1 me këtë përmbajtje:

"Neni 5/1

Departamenti i Administratës Publike, në bashkërendim me Ministrinë e Financave, përgatit dhe Këshilli i Ministrave miraton:
a) pagat e drejtuesve të institucioneve qendrore, që nuk përfshihen në nenin 4 dhe pagat e personave të tjerë të barazuar me ta, sipas nenit 4;
b) aktet nënligjore për funksionimin e strukturës së pagave dhe të shpërblimit për punonjësit e administratës publike;
c) strukturën e pagave për punonjësit e administratës publike, qendrore dhe vendore;
ç) numrin e klasave, masën e pagës dhe të shtesave mbi pagë, sipas klasave, për punonjësit  e administratës publike;
d) kriteret për masën e shpërblimeve shtesë, për punën jashtë orarit zyrtar, për punonjësit e administratës publike;
dh) përgjegjësinë e organeve të larta shtetërore, ministrive e institucioneve të tjera qendrore në fushën e pagave.".

Neni 3

Ky ligj hyn në fuqi 15 ditë pas botimit në Fletoren Zyrtare.

Shpallur me dekret nr.3830, datë 2.6.2003 të Presidentit të Republikës së Shqipërisë, 
Alfred Moisiu


